OBH 6715/1996.
Az állampolgári jogok országgyűlési biztosa általános helyettesének jelentése
Ügyintéző: dr. Somosi György

Az eljárás megindítása és a megállapított tényállás

1996. szeptember 2-án az állampolgári jogok országgyűlési biztosa, dr. Gönczöl Katalin a 32. Budapest Őrezrednél, dr. Polt Péter általános helyettes pedig a Tatai 25. Klapka György Gépesített Lövészdandárnál tájékozódó jellegű vizsgálatot folytatott. A látogatás célja az 1996. augusztusban bevonult újonc-állomány élet-és munkakörülményeinek, illetve az 1996. szeptember 1-én hatályba lépett a hadköteles katonák szolgálati viszonyáról szóló 1996. évi XLIV. törvény (szolgálati törvény) előírásai érvényesülésének tájékozódó jellegű áttekintése volt.

I.

A 32. Budapest Őrezredhez bevonultatott 252 fő újonc Budapestről, Borsod-Abaúj-Zemplén, Hajdú-Bihar, Szabolcs-Szatmár-Bereg, valamint Pest megyéből érkezett. A kizárólag magyar anyanyelvű újoncok érdekképviseletét ellátó alegység-bizalmik megválasztása ideiglenes jelleggel megtörtént, a végleges megválasztásra az eskü után kerül sor. Hogy a  hatalommal történő esetleges visszaéléseknek elejét vegyék, a szolgálatban lévő tiszteken kívül két hivatásos tiszt (ún. napostiszt) ellenőrzi folyamatosan az újonc-állomány elhelyezési körleteit.

Fogkefét, fogkrémet, WC-papírt, szappant a Honvédség nem tud biztosítani; a személyes tisztálkodás tárgyi eszközeit a 3.000. Ft. illetményből kell fedezni. Az alsóruházatot az állomány maga tisztítja, a költségvetés nem teszi lehetővé modern gépek beszerzését. Ugyancsak az ezred költségvetésének jelenlegi helyzetével magyarázták annak tényét, hogy az újoncállomány egy részének elhelyezésére szolgáló épületszárnyban, a rendelkezésre álló öt illemhelyből csupán kettő használható.

A körletek és közös helyiségek valamint  a közlekedők  takarítása napirend szerint reggel és este, illetve szükség szerint történik.

A laktanya területén hétfőn-szerdán-pénteken nyitva tartó könyvtár működik, az állomány tagjainak kondicionáló terem is rendelkezésére áll. Az újoncok az eskütétel előtt is látogathatják a kantint.

Az egészségügyi ellátással, a gyengélkedő állapotával az állomány tagjai elégedettek, jónak tartják.

A vallásgyakorlás - római katolikus tábori pap és református tábori lelkész közreműködésével - biztosított, az ezred rendezvénynaptára szerint,  havonta két alkalommal van rá lehetőség.

A lövészeti oktatás 6 óra elméleti és 6 óra gyakorlati foglalkozásból áll. Az alapkiképzés alatt az újoncok 9 lőszert, a II. időszakban nappali lőgyakorlat keretében 25, a IV. időszakban pedig éjjeli lőgyakorlat alkalmával szintén 25 lőszert használnak fel.

A civil ruhájukat a katonák maguknál tarthatják, az elhelyezésre alkalmazott megoldás azonban nem jó, a szekrények állapota nem kielégítő. A padló feltöredezett, balesetveszélyes.

Az újoncállomány rajparancsnokai iskolai végzettség, pszichológiai alkalmasság, valamint elöljáróik javaslata alapján kapják a beosztásukat. Az állománynál rendkívüli esemény, fegyelmi szabálysértés, szökés, öngyilkosság nem történt.

					         II.

A nyolc zászlóaljból álló Tatai Gépesített Lövészdandár állománya 100%-os feltöltöttségű. A látogatás idején az objektum fogdájában 3 főt tartottak fogva. A zárkák vizesek, sötétek, természetes fény alig jut be a helyiségekbe. A fogvatartottak priccset csak éjszakára kapnak, szabad levegőn az időjárástól függően általában napi 2-3 órát töltenek.

A háló-körletek túlzsúfoltak, az emeletes ágyak és a zárható szekrények elfoglalják a helyiségek nagy részét, ezért a katonák gyakran akadályozzák egymást a szobán belüli közlekedésben. 

A mosdókban a vízvezeték rendszer új, a helyiségek - a kagylók kivételével - általában tiszták. Valamennyi épületben gondot jelent a melegvíz hiánya: a katonák általában hideg vízben kénytelenek tisztálkodni. Állandó problémát okoz az állománynak az ivóvíz minősége és tisztasága.

A mintegy 40.000 kötetből álló könyvtár a kevés támogatás, valamint a magas könyv árak miatt idén mindössze 82 db. új kiadványt tudott megvásárolni. Az objektum területén nincs külön művelődési otthon, ezért a könyvtár ad otthon a vetítéseknek, foglalkozásoknak is. A korábbi 62 helyett jelenleg 5 lap (egy országos, egy megyei, egy katonai, egy autós és egy válogatást tartalmazó) jár a könyvtárnak. 

A katonák az egészségügyi ellátással elégedettek, az orvosokkal és az ápoló személyzettel jó a kapcsolatuk. A gyengélkedő szociális helyisége koszos, feltehetően a lefolyó rendszer hibája miatt a mellékhelyiség szennyvíz alatt áll. A takarítást a gyengélkedőn lévő katonák végzik.

A konyha tiszta, az ételmintákat gondosan őrzik, az állomány az étel minőségével és mennyiségével elégedett. Az objektumban 1995. december 15. óta fertőzés nem fordult elő.  

A katonák érdekképviseletét ellátó alegység-bizalmik megválasztására csak részben került sor. Az újonc-állomány és az " öreg katonák " viszonya megfelelő, súlyos gondok nem merültek fel. Az új szolgálati törvény előírásainak oktatása és alkalmazása megkezdődött.

Az érintett alkotmányos jogok és a vizsgálat megállapításai

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban.

1. A Magyar Alkotmány 18. §-a rögzíti: "A Magyar Köztársaság elismeri és érvényesíti mindenki jogát az egészséges környezethez."
2. 54. § (1) bek.: "A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani."
3. 70/H. § (1) bek.: " A haza védelme a Magyar Köztársaság minden állampolgárának kötelessége."
4. 70/H. § (2) bek.:" Az állampolgárok az általános honvédelmi kötelezettség alapján fegyveres vagy fegyver nélküli katonai szolgálatot, illetőleg törvényben meghatározott feltételek szerint polgári szolgálatot teljesítenek."

A vizsgálat megállapította, hogy a Tatai 25. Klapka György Gépesített Lövészdandárnál szolgálatot teljesítő állomány alkotmányban rögzített jogai nem érvényesülnek maradéktalanul.

A gyengélkedő szociális helyiségében tapasztalt állapotok sértik az egészséges környezethez-, valamint az emberi méltósághoz való jogot. A fogdahelyiségek - tekintettel az 1. és a 2. pontban rögzített alkotmányos jogokra - jelenleg nem alkalmasak a fogvatartásra. Az ivóvíz minőségével kapcsolatos panaszok szintén felvetik az alkotmányos visszásság gyanúját.

Ajánlások

Az 1993. évi LIX. törvény 20. § (1) bek. alapján a következő ajánlásokat teszem.

1.  Tatai 25. Klapka György Gépesített Lövészdandárnál, az állomány elhelyezésére szolgáló  épületekben biztosítsák az állandó melegvíz-ellátást, valamint gondoskodjanak a kellő tisztaságról, különös tekintettel a szociális helyiségekre.
2. Folytassanak le teljes körű vizsgálatot a víztisztaságot illetően.
3. A fogdahelyiségeket a  megfelelő - természetes fénnyel történő - megvilágítás biztosításáig ne működtessék.  

Budapest, 1996. szeptember 26.

Dr. Polt Péter